শিলিগুড়ি পুরভোট পাড়ার খেলা। সিপিএম, কংগ্রেস কুমোরটুলিতে গিয়ে মডেল দেখে নিন। মন্তব্য তৃণমূল মহাসচিবের।
পার্থ চট্টোপাধ্যায় মন্ত্রিসভায় মুখ্যমন্ত্রীর নম্বর টু। তিনি এই জোটের তত্ত্ব পেলেন কোথায়? প্রশ্ন মানস ভুঁইয়ার।
কয়েক মাস পরেই বিধানসভা নির্বাচন। সেই ভোটে কংগ্রেস আর সিপিএম-এর মধ্যে জোট হবে কি না তা নিয়ে নানা মহলে, নানা জল্পনা চলছে। শিলিগুড়ি মডেলে জোট হতে পারে বলে খবর রাজ্য রাজনীতিতে। এর মধ্যেই মোক্ষম খোঁচা দিলেন তৃণমূল কংগ্রেসের মহাসচিব পার্থ চট্টোপাধ্যায়। এদিন তিনি বলেন, ‘‘ওঁরা মডেল নিয়ে চিন্তা না করে কুমোরটুলিতে গিয়ে মডেল দেখে নিন।’’
তার ঘন্টা দুয়েকের মধ্যেই পার্থ চট্টোপাধ্যায়কে ওই স্টেট গেস্ট হাউসে বসেই বিঁধলেন কংগ্রেসের বিধায়ক ও প্রাক্তন প্রদেশ কংগ্রেস সভাপতি মানস ভুঁইয়া। তিনি বলেন, ‘‘পার্থ চট্টোপাধ্যায় মন্ত্রিসভায় মুখ্যমন্ত্রীর নম্বর-টু। তিনি এই জোটের তত্ত্ব পেলেন কোথায়? কংগ্রেস-কর্মী হিসেবে অন্তত আমি জানি না জোটের সিদ্ধান্ত হয়েছে। তাই সিদ্ধান্তের আগেই এ সব বলে আদতে পার্থবাবু বাজার গরম করছেন।’’